Bejaarde koster kritiek ná aanval op ZeerustArgieffoto: RoyBuri / pixabay.com Toe die kerkklok in die Noordwes-dorpie Zeerust nie Sondagoggend gelui het nie, het dit ŉ gemeentelid na die huis van Jan McDonald gelei waar hy in ŉ kritieke toestand aangetref is. McDonald (80), ŉ ou bekende inwoner en koster van ŉ plaaslike kerk wat ook elke Sondagoggend die kerkklok lui, is Sondagoggend in sy huis aangetref nadat hy vermoedelik Saterdagnag of vroeg Sondagoggend in sy huis oorval en erg aangerand is. Karlien Venter, die VF Plus-lid op die dorp, het die nuus van die aanval op sosiale media gedeel en vir gebede gevra. ŉ Onbekende hoeveelheid aanvallers het vermoedelik toegang tot sy huis verkry deur ŉ venster uit te slaan. Hy is in sy bed oorval. Lt.kol. Adel Myburgh, provinsiale polisiewoordvoerder, het Sondag aan Maroela Media bevestig die slagoffer het alleen gewoon. “Toe hy nie vanoggend by die kerk opdaag en oudergewoonte die kerkklok lui nie, het een van die gemeentelede na hom gaan soek en om 08:00 op hom in sy huis afgekom,” het Myburgh gesê. “Hy is geweldadig aangerand en kritiek beseer. Dit is in dié stadium nog nie duidelik hoeveel verdagtes betrokke was nie. Dit is ook nie duidelik wat presies gesteel is nie. Sover vasgestel kan word, is die kluis oopgebreek en is daar vuurwapens en ŉ bedrag geld gesteel. Die polisie is nog op die toneel om ondersoek in te stel,” het sy gesê. Die Zeerust-polisie ondersoek ŉ saak van huisroof en poging tot moord. Meer sake kan bygevoeg woord namate die ondersoek voortduur. Niemand is nog in verband met die voorval in hegtenis geneem nie.